শিরোপার আরো কাছে রিয়াল – Bangladesher Khela
দুই অর্ধের দুই গোলের দারুণ এক জয়ে আলাভেসকে হারিয়ে স্প্যানিশ লা লিগার শিরোপা জয়ের আরও কাছে চলে গেলো রিয়াল মাদ্রিদ। এই জয়ে আবারও ৪ পয়েন্ট ব্যবধানে এগিয়ে গেল জিনেদিন জিদানের দল। ৩৫ ম্যাচে তাদের পয়েন্ট এখন ৮০। আর সমান ম্যাচে বার্সেলোনার সংগ্রহ ৭৬ পয়েন্ট।
আলফ্রেডো ডি স্টিফানো স্টেডিয়ামে শুক্রবার রাতে আক্রমণ-পাল্টা আক্রমণে শুরুতে রোমাঞ্চ ছড়ানো লড়াইয়ের তৃতীয় মিনিটে গোল খেতে বসেছিল রিয়াল। নিজেদেরই সাবেক স্ট্রাইকার হোসেলুর হেড ক্রসবারে লাগলে বেঁচে যায় তারা।
বাঁ দিক দিয়ে ডি-বক্সে ঢোকা ফেরলঁদ মঁদিকে ডিফেন্ডার চিমো নাভারো ফাউল করলে ভিএআরের সাহায্যে পেনাল্টির বাঁশি বাজান রেফারি। ১১ মিনিটে বেনজেমার স্পট কিকে এগিয়ে যায় স্বাগতিকরা। চলতি আসরে বেনজেমার এটি ১৮তম গোল।
ছয় মিনিট পর আত্মঘাতী গোল খেতে বসেছিল আলাভেস। টনি ক্রুসের ছোট ডি-বক্সের মুখে বাড়ানো বল ঠেকাতে গিয়ে নিজেদের জালে পাঠাতে যাচ্ছিলেন ভিক্টর কামারাসো, কোনোমতে পা দিয়ে ঠেকান গোলরক্ষক। ২৬ মিনিটে প্রতি-আক্রমণে অলিভার বার্কের জোরালো নিচু শট ঝাঁপিয়ে ঠেকান রিয়াল গোলরক্ষক থিবো কোর্তোয়া।
৭৭ মিনিটে ব্যবধান আরও বাড়তে পারতো। তবে বেনজেমার পাস ধরে রদ্রিগোর নেওয়া জোরালো শট ঝাঁপিয়ে রুখে দেন গোলরক্ষক রবের্তো হিমেনেস।